लंदन, न्यूयॉर्क, पेरिस को नाइटलाइफ ने बनाया अमीर, 40 शहरों में बने रात के अलग मेयर
Nightlife and Economic Significance of Major Cities Worldwide ‘नाइट टाइम इंडस्ट्रीज एसोसिएशन’ की रिपोर्ट बताती है कि 6 करोड़ आबादी वाले इंग्लैंड में ही नाइट लाइफ इकोनॉमी 3 लाख करोड़ रुपए से ज्यादा की है।
आमतौर पर दुनिया भर में सूरज उगने के साथ उठने और शाम ढले घर लौटने का चलन रहा है। मम्मी-पापा, दादा-दादी और उनसे पहले की जेनरेशन यही करते हुए बड़ी हुई, लेकिन अब यह चलन बदल रहा है। नई उम्र के बच्चे ‘दिन-रात एक’ करने में लगे हैं।
आलम यह है कि लंदन जैसे दुनिया के कई बड़े शहरों में रात के लिए अलग मेयर बनाए जाने लगे हैं। ‘नाइट मेयर’ का काम भी नॉर्मल मेयर से अलग होता है।
ये खास तौर पर नाइट लाइफ से जुड़े नाइट कल्चर यानी नाइट क्लब, बार, पब, गेमिंग सेंटर्स और लॉन्ज वगैरह को संभालते हैं।
खबर में आगे बढ़ने से पहले पोल पर अपनी राय साझा करते चलें...
नाइट लाइफ बढ़ा सकती है देश की इकोनॉमी
दुनिया भर में इन दिनों ‘नाइट इकोनॉमी’ के बारे में बात की जा रही है। एक अनुमान के मुताबिक अगर शहरों में नाइट लाइफ हो तो नाइट कल्चर के बढ़ने से वहां की इकोनॉमी में 25 से 30% की बढ़त हो सकती है।
‘नाइट टाइम इंडस्ट्रीज एसोसिएशन’ की रिपोर्ट बताती है कि 6 करोड़ आबादी वाले इंग्लैंड में ही नाइट लाइफ इकोनॉमी 3 लाख करोड़ रुपए से ज्यादा की है।
न्यूयॉर्क में खुला दुनिया का पहला नाइट क्लब
1850 के दशक में अमेरिका के न्यूयॉर्क में दुनिया का पहला नाइट क्लब खुला, लेकिन लालटेन की रोशनी इन नाइट क्लब्स में ज्यादा जान नहीं फूंक पाई।
बिजली के बल्ब का आविष्कार 1879 में हुआ और 1890 आते-आते क्लब भी रोशनी से जगमगा उठे। आगे चलकर इन क्लबों में साउंड सिस्टम फिट हुए और लाइव परफॉर्मेंसेज भी होने लगीं।
धीरे-धीरे नाइट क्लब की रंग-बिरंगी रोशनी ने पूरी दुनिया को अपने आगोश में ले लिया। ये तारीखें बताती हैं कि इंसान की जिंदगी में घूमना-फिरना, मिलना-जुलना और मौज-मस्ती कितनी अहमियत रखती है।
वैसे दुनिया भर के लोगों का क्लब के खुमार में डूबना आज से ढाई हजार साल पहले ही शुरू हो गया था। सबसे पहले ग्रीस के लोगों ने क्लब बनाए। आज के धूम-धड़ाके वाले क्लबों से इतर ये क्लब पॉलिटिकल डिस्कशन, खान-पान और इनडोर गेम्स के लिए होते थे। संभ्रात यानी समाज के एलीट क्लास के लोग इन क्लब्स के मेंबर होते थे। ये क्लब उस वक्त सोशल नेटवर्किंग के अड्डे माने जाते थे, जहां लोगों के रुतबे, उनके नाम, काम, बिजनेस, सफलताओं और उनकी पहुंच पर चर्चा होती थी।
भारत में अंग्रेज लेकर आए क्लब कल्चर
अंग्रेज भारत आए तो उन्होंने यहां अपने लिए क्लब बनाए, लेकिन इन क्लबों के बाहर अपमानजनक तरीके से लिखा होता, ‘यहां भारतीयों और कुत्तों का आना मना है।’
इन क्लबों में अंग्रेज पुरुष और महिलाएं ताश वगैरह खेलते, खाना-पीना और मिलना-जुलना होता। अंग्रेजों के जमाने में विकसित हुए तमाम शहरों में क्लब और क्लब रोड आज भी देखे जा सकते हैं।
देश में जहां मेट्रो सिटीज अपनी नाइटलाइफ के लिए जानी जाती हैं, पिछले कुछ समय से वो छोटे शहर भी नाइट लाइफ की ओर बढ़े हैं और वहां भी क्लब कल्चर शुरू हो रहा है।
ऐसे में दुनिया भर में लोकप्रिय होती नाइट लाइफ के क्लब, बार और पब की दुनिया में झांक लेते हैं।
सबसे पहले नाइट क्लब, क्लब, पब, बार और लाउन्ज में अंतर जान लीजिए
नाइट क्लब, क्लब, पब, बार और लाउन्ज किसी भी शहर की नाइट लाइफ का सबसे अहम हिस्सा हैं। कई बार लोग सबको एक ही समझ लेते हैं। जबकि इनके बीच अंतर होता है-
नाइट लाइफ का मामला क्यों चर्चा में है?
कुछ समय पहले दिल्ली के मास्टर प्लान का नोटिफिकेशन जारी हुआ था। इसमें 2041 तक दिल्ली को 24 घंटे चलने वाला शहर बनाने की बात कही गई है।
फिलहाल ‘दिल्ली शॉप्स एंड एस्टैब्लिशमेंट एक्ट (1954)’ के तहत शहर की दुकानों को रात 11 बजे तक बंद करना जरूरी है।
लेकिन मास्टर प्लान को ध्यान में रखते हुए अब धीरे-धीरे इसमें छूट दी जा रही है। पिछले दिनों दिल्ली के उपराज्यपाल ने भी शहर की 300 बिजनेस यूनिट्स को 24 घंटे खोलने की इजाजत दी है।
बेंगलुरु है पब कैपिटल ऑफ इंडिया
बेंगलुरु अपने पब और क्लब कल्चर के लिए जाना जाता है। यहां काफी वक्त से पब, क्लब और बार वगैरह 24 घंटे खुले रहते हैं। जिसके चलते बेंगलुरु को पब कैपिटल ऑफ इंडिया का अनौपचारिक खिताब मिला है।
बॉलीवुड फिल्मों में दिखाए गए झूठे क्लब्स
1970-80 के दशक में बॉलीवुड फिल्मों में तड़क-भड़क वाले डांस फ्लोर पर नाचती एक्ट्रेस और शराब के गिलास के साथ झूमते मर्दों को दिखाया जाता था। मानो पूरा मुंबई रात को इन्हीं क्लबों में आ जुटता है, लेकिन हकीकत में पूरे मुंबई में ऐसा कहीं भी नहीं होता था।
मुंबई के मरीन ड्राइव में पहला मॉडर्न नाइट क्लब ‘स्टूडियो-29’ अप्रैल 1980 में खुला, जिसमें डिस्कोथेक भी था। यह 1927 में न्यूयॉर्क में खुले ‘स्टूडियो-54’ की नकल था।
लेकिन फिल्मों में यह नकल पहले ही शुरू हो गई थी। अमेरिका और यूरोप घूम चुके बॉलीवुड फिल्म डायरेक्टर्स ने पर्दे पर नाइट क्लब काफी पहले से दिखाना शुरू कर दिया था। जब देश में एक भी नाइट क्लब नहीं था, तभी से दर्शक इसके बारे में काफी कुछ जान चुके थे।
इसलिए ‘स्टूडियो-29’ को पॉपुलर होने में बहुत वक्त नहीं लगा और इसी तर्ज पर और नाइट क्लब खुलने लगे। कहा जा सकता है कि बॉलीवुड डायरेक्टर्स के एक झूठ ने देश में नाइट क्लब्स को तेजी से पॉपुलर कर दिया।
दुनिया के 40 शहरों में रात के लिए अलग मेयर
पिछले साल हार्वर्ड यूनिवर्सिटी की रिसर्च फेलो एंड्रिना सेइजेश और मिलान ने दुनिया भर की नाइट लाइफ कल्चर के बारे में रिसर्च की। उन्होंने पाया कि लंदन, वॉशिंगटन डीसी, न्यूयॉर्क जैसे कुल 40 शहरों में ‘नाइट मेयर’ बनाए जाते हैं।
जबकि कुछ ऐसे शहर भी हैं, जहां आने वाले कुछ सालों में ‘नाइट मेयर’ बनाए जाएंगे। ऐसे में संभव है कि नाइट लाइफ कल्चर की ओर बढ़ते कुछ भारतीय शहरों में भी आने वाले समय में ‘रात के मेयर’ बनने लगें।
देश की अर्थव्यवस्था के लिए जरूरी है नाइट लाइफ कल्चर
इस मसले पर कल्चरल इकोनॉमी पर रिसर्च कर रहे डॉ. प्रशांत बताते हैं कि जब दुनिया के बड़े शहर नाइट लाइफ कल्चर की ओर बढ़ रहे हैं, तो ऐसे में अगर कोई देश इसे अपनाने से इनकार करे तो उसकी अर्थव्यवस्था पीछे छूट सकती है।
भारत जैसे देश में नाइट लाइफ अपनाने से सड़कों की भीड़ कम हो सकती है, लोगों को नौकरी के ज्यादा मौके मिलेंगे। जिससे देश की अर्थव्यवस्था और फिर उससे समाज पर सकारात्मक असर पड़ेगा।
मौजूदा वक्त नाइट लाइफ कल्चर का है। ऐसे में आप नई पीढ़ी को क्लब जाने या रात में एंजॉय करने से नहीं रोक सकते।
आसान नहीं कुछ क्लब की मेंबरशिप, लालू को नहीं मिली एंट्री
वैसे तो आमतौर पर क्लब्स की मेंबरशिप लेना आसान होता है। फीस भी क्लब के स्तर के मुताबिक होती है, लेकिन देश के कुछ एलीट क्लब हैं, जहां बड़े-बड़े लोगों को भी मेंबरशिप के लिए इंतजार करना पड़ता है।
ऐसा ही हुआ था 2006 में। तब रेल मंत्री रहे लालू प्रसाद यादव दिल्ली के इंडिया इंटरनेशनल सेंटर (IIC) की मेंबरशिप चाहते थे। इसके लिए उन्होंने अप्लाई भी किया, लेकिन स्क्रीनिंग कमेटी ने लालू यादव का चयन नहीं किया और लालू इस ‘एलीट’ कही जाने वाली संस्था के मेंबर नहीं बन पाए।
क्लबों का क्लब: रोटरी और लायंस क्लब
साल 1905 में अमेरिका के शिकागो में पॉल हैरिश नाम के एक शख्स ने ‘रोटरी’ नाम से एक क्लब खोला। इस क्लब का मकसद अलग-अलग सामाजिक, आर्थिक ओहदे वाले लोगों के बीच दोस्ती कराना और मौज-मस्ती था।
लेकिन समय के साथ इस क्लब के मेंबर समाजसेवा में उतर आए। आज दुनिया भर में रोटरी इंटरनेशनल के तहत 45 हजार से ज्यादा लोकल क्लब्स काम कर रहे हैं। इसी तरह मेल्बिन जॉन्स ने 1917 में लायंस क्लब की चेन शुरू की।
रात सोने के लिए, नाइट लाइफ से बिगड़ सकता है सेहत का तानाबाना
सोशियोलॉजिस्ट डॉ. मोहन सिंह बताते हैं कि कोई भी समाज रातोंरात नाइट लाइफ को नहीं अपना सकता। इसके कई नुकसान भी हैं।
मॉडर्न लाइफस्टाइल ने जिंदगी को वैसे ही भागदौड़ से भर दिया है। देर रात तक जगने की आदत से लोग नींद और आराम से दूर हो जाएंगे। नाइट लाइफ कल्चर में डूबने से पूरा सामाजिक तानाबाना बिगड़ सकता है।
कुल जमा बात यह है कि अब सुबह का भूला, शाम को घर लौटने की जगह शाम का भूला रात भर शहर एक्सप्लोर करने के बाद सुबह को भी घर लौट सकता है। और अब उसे भी ‘भूला’ नहीं कहा जाएगा क्योंकि अब जमाना ‘नाइट लाइफ’ का है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।